Bierōń (pol.: "Bieruń", niym: "Berun") – miasto na schodzie Gōrnego Ślōnska, we ślōnskim wojewōdztwie, włazi do składu bierōńsko-lyńdzińskigo krysu. Połožōne wele granice Gōrnego Ślōnska ze Małopolskōm, a tyż wojewōdztw: ślōnskigo a małopolskigo, kerōm to granicōm je rzyka Wisła. Sōmsiaduje ze miastami: Tychy, Ôświyńcim, Lyńdziny, a tyż gminami: Ślōnski Chełm, Bojszowy. Administracyjne tajle. W skład Bierunia włażōm Stary Bierōń, Nowy Bierōń, Ścierniy, Jajosty, Bijasowice a Czarnuchowice. Historyjo. Kole Bierōnia znojdowała sie antyczno ôsada Leucaristus. Bōła uōna zaznaczōno na antycznyj karcie Ptolemeusa ze lot 142-147 naszyj ery.   We X-XI stoleciu istnioł sam ôbtoczōny palisadōm ôbrōnny grōdek ze ôbserwacyjnōm wieżōm, co mioł za zadaniy chrōnić kupcōw, kere przeprowiały sie bez rzyka. Bierōń dostoł prawa miejske we 1387 ôd ksiyńcia ôpawsko-raciborskigo Jana II Zieloznego. Do 1551 noleżoł do Ślōnskich Piastōw, ôd 1327 pod zwiyrzchnictwym Czechōw. Uod 1743 we Prusach, wtynczos tyż straćōł miejske prawa. We 1865 ôdzyskoł sztatus miasta, miano ôd miasta bōła smiyńōno na Stary Bierōń (Alt Berun). Ôd 1922 we granicach Polski, wczos II światowyj wojny anektowany ôd Miymcōw. Miyndzy 1975 a 1991 dzielnica Tychōw. W 1991 nazod pod mianym Bierōń, cuzamyn ze Nowym Bierōniym, Bijasowicōma, Czarnuchowicōma a Jajostōma utworzōł miasto. Uod ôdzyskanio samodzielności trwo swada miyndzy Bierōniym a sōmsiednimi Tychōma ô teryny fabryki Fiat Auto Poland (b. FSM) a ôsiedle zbudowane wele tyj fabryki. Terozki ôsiedle leży już we granicach administracyjnych Bierōnia, nale sama fabryka pozostowo we Tychach. Historyczniy sporny teryn przinoleżoł do Bierōnia, nale ôstawiyniy go we granicach Tychōw bōło warōnkym zgody tego miasta na ôdłōnczyniy Bierōnia. Industryjo. Na terynie miasta znojduje sie pora werkōw, m.in. gruba kamiynnego wōnglo "Piast", zakłod sztucznych tworziw "NITROERG", fabryka mlycznych produktōw "Danone" (downij "Mildes Bieruń"), zakłod wybuchowych materiałōw a tartak. Na terynie Bierōnia wystympujōm bogate pokładu kruszyw żwiru a piosku. Złoża te ale skuli ôchrōny strzodowiska niy sōm eksploatowane.